Holečková, Martina, poslankyňa NR SR (2023-11-21):
Dobrý deň, pán minister (reakcia ministra), áno, večer. Vládne strany SMER a HLAS neplnia svoje predvolebné sľuby o tom, že dôchodcovia dostanú plné trináste dôchodky do konca tohto roku a teraz preto na poslednú chvíľu prichádzajú s tým, že chcú tento rok dôchodcom vyplatiť plošne 150 euro, ale teda dokonca už 300. Stále to však nie je splnený predvolebný sľub. Áno, na Slovensku máme podľa štatistík až pol milióna dôchodcov, ktorým ostáva po zaplatení základných výdavkov menej ako 50 centov na deň. My si uvedomujeme v KDH, že im pomáhať treba. Chceme, aby to jasne zaznelo, že nie sme proti pomoci dôchodcom. Avšak na Slovensku žije aj takmer milión ľudí, ktorí sú v pásme chudoby. Prečo vláda, keď dokázala nájsť ďalšie peniaze, nepomohla konkrétne tejto skupine ľudí, ale opäť pomáha plošne aj tým, ktorí na to nie sú odkázaní. Viete o tom, pán minister, že na Slovensku má viac ako 21 % ľudí z celkového počtu domácností príjem do 500 eur mesačne a polovica do 700 eur mesačne? Podľa aktuálnych štatistík je až polovica jednorodičovských domácností ohrozená prepadom do chudoby, je to takmer 180-tisíc jednorodičovských domácností, v ktorých žije 270-tisíc detí. Hranica chudoby pre jednoosobovú domácnosť za minulý rok bola stanovená na výšku 424 eur. Naozaj si vláda myslí, že táto skupina nepotrebuje 150 euro? Že by im toto nepomohlo? Prečo nemyslíte na tie stovky, tisíce samoživiteľov, ktorí dnes na Slovensku doslovne živoria? Z hľadiska vekových skupín sú najohrozenejšou skupinou deti, a to deti, ktoré sú mladšie ako 18 rokov. Práve včera bol Svetový deň detí a presne pred dvadsiatimi rokmi bol prijatý Dohovor o právach dieťaťa. Dohovor hovorí o práve detí na dôstojný život, vzdelanie, zdravotnú starostlivosť. Viete, koľko detí na Slovensku žije dnes v chudobe? Je to takmer každé šieste dieťa. Deti tvoria viac ako štvrtinu z celkového počtu osôb, ktorí sú ohrození chudobou na Slovensku. Ako chcete pomáhať týmto deťom? A najväčším problémom je to, že keď sa už rodina do tej chudoby dostane, nevie sa sama z nej dostať späť. Podľa nejakých štatistických údajov a spotrebného koša štatistického úradu práve takýmto rodinám ostáva necelých päť euro na to, aby denne prežili. Akýkoľvek výpadok príjmu dočasný alebo aj choroba či rozpad rodiny, neplatenie výživného len tieto rodiny, majú pre rodiny tieto fatálne dôsledky. Prečo vláda zabúda na rodiny s deťmi, na samoživiteľov? Prečo zabúda na rodiny, ktoré sa starajú o zdravotne znevýhodnené deti alebo o svojho blízkeho príbuzného? Že by to bolo preto, že predsa len nie sú voličmi vládnych strán? Keď ste preberali vládu, tak z úst predsedu vlády Roberta Fica zaznelo, že preberáte štát v katastrofálnom stave verejných financií. Chcem sa teda opýtať, odkiaľ ste zrazu zobrali 440 miliónov, ktoré sa teraz chystáte plošne rozdať? Tak máme katastrofálny stav verejných financií, alebo nemáme? Ako to je? Vo vyspelých štátoch sa pomáha adresne, konkrétne, len my na Slovensku stále túto ambíciu nemáme. My v KDH sme jednoznačne za pomoc ľuďom, ale pomáhajme tým, ktorí to najviac potrebujú. Pomáhajme tam, kde dneska si nevedia kúpiť základné potraviny, nevedia si zaplatiť teplo. Ďakujem veľmi pekne. (Potlesk.)